b"\n_START_ARTICLE_\nSonja Henie\n_START_SECTION_\nBarndom og oppvekst\n_START_PARAGRAPH_\nSonja Henie var eneste datter til Wilhelm Henie (1872\xe2\x80\x931937) og Selma Lochmann-Nielsen (1888\xe2\x80\x931961). Hun vokste opp i Thomas Heftyes gate i Kristiania, rett i n\xc3\xa6rheten av Frogner stadion. Faren drev k\xc3\xa5pe- og pelsforretning i Prinsens gate, og i tillegg hadde begge foreldrene arvet rikdom. Faren hadde i sin tid selv v\xc3\xa6rt aktiv idrettsut\xc3\xb8ver og ble  verdensmester i 100 km banesykling i 1894. Han hadde ogs\xc3\xa5 en andreplass i europamesterskapet i hurtigl\xc3\xb8p p\xc3\xa5 sk\xc3\xb8yter 1896.  Sonja og broren Leif ble oppmuntret til \xc3\xa5 drive med idrett fra ung alder. Leif tok med seg s\xc3\xb8steren ut p\xc3\xa5 isen som seks\xc3\xa5ring, og en av sk\xc3\xb8yteklubbens trenere mente hun hadde talent. Faren ble veldig begeistret, og satte i gang omfattende treningsopplegg, og hun ble tatt ut av skolen allerede i fjerde klasse for \xc3\xa5 g\xc3\xa5 p\xc3\xa5 sk\xc3\xb8yter p\xc3\xa5 heltid. Sonja drev blant annet ogs\xc3\xa5 med tennis, sv\xc3\xb8mming og riding i tillegg til kunstl\xc3\xb8p. Faren hennes s\xc3\xb8rget for \xc3\xa5 skaffe henne de beste mulige trenerne, blant annet den russiske ballerinaen Tamara Karsavina, for at hun skulle kunne n\xc3\xa5 s\xc3\xa5 langt som mulig._NEWLINE_Men Sonja Henie spilte ogs\xc3\xa5 tennis, og meldte seg inn i Oslo tennisklub (OTK) p\xc3\xa5 sin seksten\xc3\xa5rsdag i 1928. I 1929 tok hun en delt tredjeplass i NM i tennis i Drammen. OTK skrev selv om dette at \xc2\xabman merket seg at 3. premien gikk til Marion Cramer og den unge sk\xc3\xb8ytestjernen Sonja Henie\xc2\xbb.\n_START_SECTION_\nKonkurransekarriere\n_START_PARAGRAPH_\nHenie vant sin f\xc3\xb8rste st\xc3\xb8rre konkurranse allerede som 10-\xc3\xa5ring, da hun vant norgesmesterskapet i kunstl\xc3\xb8p. Under de f\xc3\xb8rste olympiske vinterleker i Chamonix i 1924 endte hun p\xc3\xa5 \xc3\xa5ttendeplass av \xc3\xa5tte deltagere, i en alder av 11. Faren klagde h\xc3\xb8ylytt over resultatet, og mente at datteren ikke hadde blitt tatt p\xc3\xa5 alvor. Henie vant sitt f\xc3\xb8rste verdensmesterskap i 1927 som 14-\xc3\xa5ring. Det p\xc3\xa5f\xc3\xb8lgende \xc3\xa5ret vant hun sitt f\xc3\xb8rste OL-gull, og forsvarte tittelen i 1932 og 1936. Hun vant til sammen ti verdensmesterskap p\xc3\xa5 rad, det siste i 1936. Hun vant ogs\xc3\xa5 seks europamesterskap p\xc3\xa5 rad fra 1931 til 1936. Ingen andre kunstl\xc3\xb8pere har vunnet tre OL-gull p\xc3\xa5 rad etter at Sonja Henie gjorde det. _NEWLINE_Hun vant til sammen syv norgesmesterskap (1923-29) og ble ogs\xc3\xa5 norgesmester i parl\xc3\xb8p sammen med Arne Lie i 1926-28. I denne tiden drev hun aktivt med ballett, noe som hadde stor betydning for hvordan hun videreutviklet kunstl\xc3\xb8p som en verdensidrett. I 1936 ble de fjerde olympiske vinterleker arrangert i Garmisch-Partenkirchen, og Henie gjorde hitlerhilsen i forbindelse med lekene. I ettertid hevdet Henie at hilsenen var en h\xc3\xb8flig gest og ikke politisk motivert; hun var idrettsut\xc3\xb8ver og kunstner og p\xc3\xa5 ingen m\xc3\xa5te politisk aktiv. Episoden vakte ikke n\xc3\xb8dvendigvis s\xc3\xa5 stor oppmerksomhet der og da, men bildene av hilsenen kom til \xc3\xa5 forf\xc3\xb8lge henne resten av livet. Hun ble sterkt ford\xc3\xb8mt av den norske pressen. _NEWLINE_I l\xc3\xb8pet av sin konkurransekarriere reiste Henie mye og jobbet med mange utenlandske trenere. Hjemme i Oslo trente hun p\xc3\xa5 Frogner stadion, med blant andre Hj\xc3\xb8rdis Olsen og Oscar Holte som trenere. Senere i konkurransekarrieren trente hun hovedsakelig i London under amerikaneren Howard Nicholson. Begge foreldrene reiste sammen med Sonja for \xc3\xa5 fungere som hennes managere.\n_START_SECTION_\nInn i Hollywood\n_START_PARAGRAPH_\nEtter 1936 ble Henie profesjonell, og bare en m\xc3\xa5ned etter OL undertegnet hun en turn\xc3\xa9kontrakt med den amerikanske manageren Arthur M. Wirtz. En av grunnene til at hun ga seg som konkurranseut\xc3\xb8ver var at det ikke var mye igjen \xc3\xa5 erobre som idrettsamat\xc3\xb8r, men yngre ut\xc3\xb8vere begynte ogs\xc3\xa5 \xc3\xa5 presse p\xc3\xa5 som sterke utfordrere. Sonja hadde filmdebutert allerede som 15-\xc3\xa5ring i en liten rolle i den norske filmen Syv dage for Elisabeth og i 1929 spilte hun seg selv i dokumentarfilmen Se Norge. Sonja og faren bestemte seg for \xc3\xa5 satse mot Hollywood, og fikk napp hos Darryl F. Zanuck, sjefen i 20th Century Fox. Sonja debuterte med hovedrollen i Isens dronning (One in a Million) i 1936, noe som ble en enorm suksess. Oppf\xc3\xb8lgeren, P\xc3\xa5 glattisen (Thin Ice) (1937), med Tyrone Power som motspiller ble ogs\xc3\xa5 en suksess. _NEWLINE_I 1937 ble hun, som den til da yngste, utnevnt til Ridder 1. klasse av St. Olavs Orden. Samme \xc3\xa5r d\xc3\xb8de faren Wilhelm Henie br\xc3\xa5tt, noe som for henne ikke bare var \xc3\xa5 miste et familiemedlem, men ogs\xc3\xa5 hennes viktigste manager og st\xc3\xb8ttespiller. Etter to nye filmer (Happy Landing og My Lucky Star, begge 1938), fikk hun en ny fem\xc3\xa5rskontrakt med 160 000 dollar per film og tre filmer per \xc3\xa5r, ble hun verdens best betalte filmskuespiller. Sk\xc3\xb8ytescenene var sterkt vektlagt i filmene, der handlingen gjerne foregikk om vinteren. Sonja spilte ofte en jente fra et europeisk land p\xc3\xa5 grunn av sin sterke aksent.\n_START_SECTION_\nAndre verdenskrig og etterkrigstiden\n_START_PARAGRAPH_\nDa Norge ble okkupert av Tyskland i 1940, hevdet hun at hun som amerikansk statsborger ikke kunne hjelpe, da hun fikk en henvendelse om \xc3\xa5 bidra med penger til treningsleiren Little Norway. Etter at USA ble med i krigen, ombestemte hun seg, men hun ble aldri helt tilgitt for sin tidligere negative holdning. I 1941 fikk Henies filmkarriere en ny oppblomstring med blant annet filmen Sun Valley Serenade (H\xc3\xb8yfjellets sang p\xc3\xa5 norsk). Da spilte hun en norsk flyktning, og Glenn Miller med orkester var sentrale i filmen med musikalske klassikere som Chattanooga Choo Choo, Moonlight Serenade og In the Mood. Ogs\xc3\xa5 de to neste filmene var krigsrelaterte (Iceland, 1942, og Wintertime, 1943). Etter disse mistet Henie kontrakten med 20th Century Fox, og hun medvirket i to filmer til for andre selskaper (It's a Pleasure, 1945, og The Countess of Monte Cristo, 1948).\n_START_SECTION_\nSlutten p\xc3\xa5 filmkarrieren\n_START_PARAGRAPH_\nHenie hadde i flere \xc3\xa5r hatt suksess med isshow samtidig med filmkarrieren, og etter denne var over satset hun fullt og helt p\xc3\xa5 showene. Hun hadde suksess i b\xc3\xa5de USA og Europa, men torde f\xc3\xb8rst \xc3\xa5 bes\xc3\xb8ke Norge i 1953 da hun opptr\xc3\xa5dte p\xc3\xa5 Jordal Amfi for titusener av mennesker og ogs\xc3\xa5 kongefamilien. Forestillingene var vellykkede b\xc3\xa5de kunstnerisk og \xc3\xb8konomisk, og etter 33 forestillinger hadde 360 000 mennesker fra hele Norge sett showet.  Den ut\xc3\xb8vende karrieren hennes tok slutt etter et mislykket fors\xc3\xb8k p\xc3\xa5 \xc3\xa5 erobre Latin-Amerika. Da var hun over 40 \xc3\xa5r.\n_START_SECTION_\nPrivatliv\n_START_PARAGRAPH_\nHenie var gift tre ganger. F\xc3\xb8rst giftet hun seg med Dan Topping i 1940. De skiltes i 1945. Hennes andre ektemann var Winthrop Gardiner Jr. De giftet seg i 1949 og skiltes i mai 1956. I juni 1956 giftet hun seg for tredje gang, med skipsrederen Niels Onstad. Begge var samlere av moderne kunst, og gikk snart opp for plass der kunsten deres kunne stilles ut. Derfor opprettet de i 1961 en stiftelse og ga midlene til \xc3\xa5 starte opp Henie-Onstad Kunstsenter p\xc3\xa5 H\xc3\xb8vikodden i B\xc3\xa6rum. Senteret ble \xc3\xa5pnet i september 1968. _NEWLINE_I september 1968 ble Henie syk og ble lagt inn p\xc3\xa5 sykehus p\xc3\xa5 grunn av lungebetennelse. Hun ble sakte bedre, og p\xc3\xa5 grunnlag av blodpr\xc3\xb8ver ble det konstatert at hun hadde leukemi. If\xc3\xb8lge broren Leif ble ikke Sonja fortalt den faktiske diagnosen, men ble fortalt at hun led av anemi og trengte \xc3\xa5 hvile. Hun reiste i september 1969 sammen med ektemannen sin til Sveits og i oktober til Paris. 12. oktober fl\xc3\xb8y de hjem mot Oslo, og Henie d\xc3\xb8de i l\xc3\xb8pet av flyreisen. Hun ble bare 57 \xc3\xa5r gammel. Hun er begravd sammen med Onstad i B\xc3\xa6rum p\xc3\xa5 en bakketopp med utsikt over Henie-Onstad kunstsenter.\n_START_SECTION_\nBetydning og anerkjennelse\n_START_PARAGRAPH_\nHenie p\xc3\xa5virket kunstl\xc3\xb8psporten sterkt, og if\xc3\xb8lge sportsjournalisten Sandra Stevenson endret hun kunstl\xc3\xb8p fra \xc3\xa5 v\xc3\xa6re en fritidsaktivitet for overklassen til \xc3\xa5 bli en seri\xc3\xb8s konkurranseidrett. P\xc3\xa5 1900-tallet innebar kunstl\xc3\xb8p en lang teknisk del der ut\xc3\xb8verne utf\xc3\xb8rte ulike bevegelser. Det ble spilt musikk i bakgrunnen, men bevegelsene ble utf\xc3\xb8rt hver for seg og ikke som et helhetlig program. Takket v\xc3\xa6re Henies kunstneriske utdannelse klarte hun \xc3\xa5 planlegge en koreografi som fulgte musikken, i sine egne l\xc3\xb8p. Hun er kjent som den f\xc3\xb8rste kunstl\xc3\xb8peren som virkelig tok i bruk dansekoreografer i idretten, og tok med seg \xc2\xabdansen ut p\xc3\xa5 isen\xc2\xbb. I tillegg brukte hun kort skj\xc3\xb8rt under opptredenene sine, noe som gjorde det mulig \xc3\xa5 utf\xc3\xb8re enda vanskeligere elementer. P\xc3\xa5 denne tiden var det vanlig at l\xc3\xb8perne brukte lange kjoler og svarte sk\xc3\xb8yter, men Henie gjorde hvite sk\xc3\xb8yter popul\xc3\xa6re._NEWLINE_Henie fikk flere priser og premier for idrettsprestasjonene sine. I 1938 ble hun utnevnt til Ridder 1. klasse av St. Olavs Orden for sine idrettslige og kunstneriske prestasjoner og for \xc3\xa5 fremme Norge i utlandet. Hun ble den til da yngste personen som noen gang hadde f\xc3\xa5tt denne utmerkelsen. I 1976 ble Henie valgt til World Figure Skating Wall of Fame. Sportmagasinet Sports Illustrated k\xc3\xa5ret henne i \xc3\xa5r 2000 til tidenes fjerde beste kvinnelige idrettsut\xc3\xb8ver._NEWLINE_I forbindelse med Sonja Henies 100-\xc3\xa5rsdag ble det i 2012 satt opp en musikal om hennes liv i B\xc3\xa6rum kulturhus. Musikalen hadde navnet Isdronningen \xe2\x80\x93 Sonja Henie, ble skrevet av Cecilie Due (manus) og Helge Sunde (musikk) og satt opp av B\xc3\xa6rum Musikk- og Danseteater._NEWLINE_Sonja Henie fikk aldri like stor anerkjennelse som filmstjerne i Norge som i USA. Da hun dukket opp p\xc3\xa5 et norsk frimerke i 1990, var det som ung kunstl\xc3\xb8per og ikke som filmstjerne. Sonja Henie blir av mange ansett som den internasjonalt mest kjente norske kvinne gjennom historien og har f\xc3\xa5tt en stjerne p\xc3\xa5 Hollywood Walk of Fame._NEWLINE_Dramafilmen Sonja om hennes liv hadde premiere 25. desember 2018, til gode anmeldelser i bl.a. Adresseavisen, Dagbladet, Bergens Tidende og Dagsavisen."